చిత్తూరు జిల్లా చరిత్ర
చిత్తూరు ఉత్తర ఆర్కాటు జిల్లాకు కేంద్రంగా ఉండేది. కొంతకాలం తర్వాత అక్కడ తీవ్ర అలజడులు ప్రబలగా జిల్లా కార్యస్థానాన్ని ఆంగ్లేయులు చిత్తూరు నుంచి వెల్లూరుకు మార్చారు. అయినా 1874 వరకు చిత్తూరు ఆంగ్లేయుల సేనలకు కేంద్రంగా ఉండేది. 1911లో కడప జిల్లా నుండి మదనపల్లి, వాయల్పాడు తాలూకాలను, మైసూరు జిల్లా నుండి పుంగనూరు, కుప్పం తాలూకాలను, చెంగల్పట్టు జిల్లా నుండి తిరుత్తణి తాలూకాలను విడదీసి చిత్తూరు జిల్లా అని ప్రత్యేక జిల్లాగా ఏర్పాటు చేయబడింది. ఆంగ్లేయుల వశమయ్యే నాటికి జిల్లా అంత జమీందారుల ఆధీనంలో ఉండేది. కొందరు జమీందారులు ఆంగ్లేయులను ఎదిరించి తిరుగుబాటు లేవదీశారు. ఇట్టివారిలో శ్రీకాళహస్తి, కార్వేటినగరం సంస్థానాలు ముఖ్యమైనవి. కానీ ఈ జమీందారీలు నిర్వహణ సరిగా లేక అప్పులపాలై అంతరించిపోయాయి. 1947లో భారతదేశానికి స్వాతంత్ర్యం వచ్చిన తర్వాత జమీందారీ విధానం పూర్తిగా రద్దయి రైతు వారీ విధానం అమల్లోకి వచ్చింది. 1953లో ఆంధ్ర రాష్ట్రం ఏర్పడ్డప్పుడు 20 జిల్లాల్లో ఒకటిగా ఆ రాష్ట్రంలో భాగమైంది.
పుత్తూరు
పుత్తూరు, ఆంధ్ర ప్రదేశ్ రాష్ట్రములోని చిత్తూరు జిల్లాకు చెందిన పట్టణం..
1830-31 సంవత్సరాల్లో తన కుటుంబం, సేవకులు, పరివారంతో కాశీయాత్ర చేసిన ఏనుగుల వీరాస్వామయ్య ఆ యాత్రను తెలుగులో ముద్రితమైన తొలి ట్రావెలాగ్ కాశీయాత్ర చరిత్రగా మలిచారు. ఆ ప్రయాణం ఈ గ్రామం మీదుగా సాగి, వారు ఇక్కడ విడిది చేయడంతో ఈ గ్రామంలో 1830 సమయంలో స్థితిగతులు ఎలా ఉండేవో ఆ గ్రంథంలో నమోదు అయింది. ఆయన వ్రాసుకున్నదాని ప్రకారం 1830ల నాటికే పుత్తూరిలో మునియప్పిళ్ళ సత్రం ఉంది. అక్కడ బ్రాహ్మణులకు, గోసాయిలకు, బైరాగులకు సదావృత్తి (స్వయంపాకం వంటిది) ఇచ్చేవారు. ఆ పట్టణంలో అప్పట్లో పరిపాలిస్తున్న ఈస్టిండియా కంపెనీ వారు దొరలకు హోటల్/సత్రం (ముసాఫరుఖానా) కట్టించారు. చిన్న పట్టణం (చిన్న పేటస్థలం) అని వివరించారు. కావలసిన వస్తువులు దొరుకుతాయన్నారు.